Izvor: N1

Četvoro mladih Čeha se umesto na rivijeri u Nici neočekivano obrelo u Nišu, pošto je organizatore njihovog kraćeg odmora pred praznike u Francuskoj zbunila nova linija kompanije Rajaner Bratislava - Niš , te su im zbog sličnih imena dva grada rezervisali avionsku kartu za let u Srbiju.

Irski niskotarifni avio prevoznik u Slovačkoj reklamira produžene vikende u Nišu i redovni let od 31. oktobra.

Dva češka para umesto zubatog sunca u Nici dočekalo je juče oblačno nebo u Nišu, te su u neverici pitali posadu Rajanera zar ih nije dovezao u Francusku, rekao je danas za slovački portal Topky.sk jedan od članova posade.

Česi su u Nici imali rezervisan hotel i iznajmljen automobil, ali će u Nišu ostati sve do petka, jer tek tada imaju let za Bratislavu.